**भारत सरकार**

**रेल मंत्रालय**

**राज्य सभा**

**अतारांकित प्रश्न सं. 937**

**22.12.2017 को दिया जाने वाला उत्तर**

**मुम्बई उप-नगरीय ट्रेन सेवाएं**

**937. श्री माजीद मेमनः**

**क्या रेल मंत्री यह बताने की कृपा करेंगे किः**

(क) क्या सरकार आगामी तीन वर्षों में मुम्बई उप-नगरीय ट्रेन सेवाओं को बढ़ाने/दोगुना करने की योजना बना रही है;

(ख) यदि हां, तो मुम्बई रेल नेटवर्क की पश्चिमी, मध्य और हार्बर लाइन पर प्रारंभ की जाने

वाली नई सेवाओं का ब्यौरा क्या है; और

(ग) क्या सरकार मुम्बई उप-नगरीय रेल नेटवर्क को सुदृढ़ करने की भी योजना बना रही है?

**उत्तर**

**रेल मंत्रालय में राज्य मंत्री (श्री राजेन गोहांई)**

(क) और (ख): यात्रियों की जरूरतों को पूरा करने के लिए उपनगरीय गाड़ियों की संख्या बढ़ाने के लिए भारतीय रेल ने मुंबई क्षेत्र में 78 नई उपनगरीय रेल सेवाएं चलाई हैं। इसके अलावा, भारतीय रेलवे में नई गाड़ियों को चलाना परिचालनिक व्यवहार्यता के अधीन एक सतत प्रक्रिया है, जिसमें खंड की उपयोग क्षमता, चल स्टॉक की उपलब्धता, रखरखाव और स्टेबलिंग सुविधाएं और यातायात औचित्य आदि शामिल होती हैं।

(ग): मुंबई के उपनगरीय रेल नेटवर्क को मजबूती प्रदान करने के लिए निम्नलिखित कार्यों को मंजूरी दी गई है:-

i) 1367 करोड़ रुपये की स्वीकृत लागत पर मुंबई सेंट्रल-कुर्ला पांचवीं और छठी लाइन (16.5 किमी.)।

ii) 440 करोड़ रुपये की स्वीकृत लागत पर थाने-दिवा पांचवीं और छठी लाइन (8.5 किमी.)।

iii) 918.53 करोड़ रुपये की स्वीकृत लागत पर मुंबई सेंट्रल-बोरीवली छठी लाइन (27 किमी.)।

iv) 214 करोड़ रुपये की स्वीकृत लागत पर अंधेरी से गोरेगांव तक हार्बर लाइन का विस्तार - दोहरी लाइन (5.5 किमी.)।

v) 1782 करोड़ रुपये की अनुमानित लागत पर बेलापुर - सीवूड-उरन विद्युतीकृत दोहरी लाइन (27 किमी.)।

vi) 2782 करोड़ रुपये की स्वीकृत लागत पर मध्य रेलवे (डीएल) पर पनवेल - कर्जत के बीच नया उपनगरीय कॉरिडोर (28 किमी.)।

vii) 476 करोड़ रुपये की स्वीकृत लागत पर मध्य रेलवे एरोली - कलवा (एलिवेटेड) के बीच नई उपनगरीय कॉरिडोर (3 किमी.)।

viii) 3578 करोड़ रुपये की स्वीकृत लागत पर पश्चिम रेलवे पर विरार - दहानू रोड का चौहरीकरण (63 किमी.)।

ix) 3491 करोड़ रुपये की स्वीकृत लागत पर चल स्टॉक की खरीद (565 कोच)।

 \*\*\*\*\*